Elnöki beszámoló 

Mivel nem kívánok újraindulni az önkormányzat elnöki posztjáért, ezért szeretnék néhány szót írni arról, hogy hogyan láttam/látom a TTK HÖK munkáját, működését két év elnökség távlatából. Az önkormányzattal kevés alapvető probléma van, de van, amiken a jövőben mindenképpen javítani kell. Ilyen például a felelősségi szintek egyértelmű meghatározása (ki miben hozhat önálló döntést, és hogyan és kit kell arról tájékoztatnia), a hallgatókkal való aktív kommunikáció művelése, adminisztrálás, a képviselők motiválása, a tisztségviselők számonkérése.

A problémák meglétében egyaránt vétkes az önkormányzat elnöke, valamennyi tisztségviselője és a képviselők mindegyike. Ezeket a hiányosságokat lehet pótolni és bízom benne, hogy a TTK HÖK egésze képes arra, hogy belássa mi sem vagyunk tökéletesek, ahogyan a hallgatók és az oktatók sem azok.

Köszönöm a közgyűlésnek/küldöttgyűlésnek a bizalmat, hogy megválasztott az önkormányzat elnökének, és amennyire tudtak/akartak hozzájárultak a képviselők ahhoz, hogy végezni tudjam a dolgomat, teljesíteni azt, amit elvállaltam.
Szeretném megköszönni a tisztségviselők mindegyikének munkáját, még akkor is, ha olykor több volt a hanyagság, mint számomra elfogadható lett volna, hiszen mindnyájan segítették a munkámat így vagy úgy.
Rengeteget tanultam ezalatt a két év alatt, és ehhez minden pozitív és negatív történés egyaránt hozzájárult.

Bízom benne, hogy az önkormányzat a jövőben is tovább fog fejlődni, és oda fog figyelni arra, hogy minél kevesebb utólag rossz döntésnek minősülő határozatot hozzon, tanulni fog a hibákból, és mindig arra fog törekedni minden egyes képviselője, tisztségviselője, hogy a hallgatók érdekeit képviselje minden területen.

A tényleges beszámolóm

Július

11-én lezajlott az Alakuló Közgyűlés, melyet végig elnököltem.
12-én a TTK- s különítménnyel átmentünk Lakitelekre az EHÖK Vezetőképzőre, ahol igyekeztünk részt venni valamennyi programon, ismerkedni, jó kapcsolatokat kialakítani a többi önkormányzat megjelent tagjaival.
19-24-e között az EFOTT-on képviseltette magát az önkormányzat sokad magammal együtt. A HÖOK Budapesti Regionális Szövetségével, a BMF-el, az IK, PPK HÖK-kel együtt szórakoztattuk az érdeklődőket. A TTK HÖK logikai játékokkal, társasjátékokkal várta az kedves odalátogatókat.
28-án részt vettem a közös borítékoláson, majd 29-én a diplomaosztón búcsúztattam a végzős hallgatókat.
Ezeken túl a tisztségviselői gárdában bekövetkezett változások miatt elkezdtem az ügyek intézését (EHÖK-ben, itt-ott).

Augusztus

A hónap elején szorgoskodtam az irodában, dolgozgattam, készültem a következő tanévre.
Mindig a gólyatábor szervezők rendelkezésére álltam raktár, megállapodási szerződés stb. ügyben.

17-én lelátogattam a matekos gólyatáborba, ahol másnap előadást is tartottam a többi tisztségviselővel együtt.
19-én a Geo-bio gólyatáborba mentem, ahol egészen 22-ig maradtam.
22-én az info-x gt-be mentem Tiszalúcra, ahol szintén tartotta előadást.
24-én a Bárczi Gusztáv Gyógypedagógiai Kar gólyatáborát látogattam meg Szolnokon, majd 26-án Balatonszárszóra mentem a TÓFK gólyatáborába.
29-én az elsősök beiratkozásán segítettem, számos előadást tartottam.
30-án megtartottam az év 0. választmányi ülését.
31-én lementem Káptalanfüredre a kémia-x, vegyész gólyatáborba, ahol szintén tartottam előadást az elsősöknek.

Szeptember

2-3-án átrendeztük, rendet raktunk az Északi Haliban, melynek eredményét már láthattátok.
5-én segítettem a problémás hallgatók beiratkozásán egy kicsit, és dolgozgattam. 
6-án választmányt tartottam.
7-én EHÖK elnökségi ülésen vettem részt.
12-én beszédet mondtam a kézfogókon.
13-án megbeszélésen vettem részt Princzinger Péter oktatási igazgatóval, valamint választmányt tartottam.
14-én EHÖK elnökségi ülésen vettem részt.
18-án részt vettem egy kihelyezett EHÖK elnökségi ülésen, melynek fő témája az EHÖK SZMSZ módosításának tervezete volt.
20-án 18 órától Közgyűlést tartottam.
21-én részt vettem a Dékáni- és a Kari Tanács ülésen.
26-án EHÖK elnökségi ülésen voltam, ahol az Egyetemi Tanács anyagokat tárgyaltuk meg a 14 órakor kezdődő tanácsülés kapcsán. Majd részt vettem az Egyetemi Tanács ülésén is.
27-én megtartottam a fogadó órámat, majd a Választmány ülését is.
28-án EHÖK elnökségi ülésen voltam, majd este kampány megbeszélésen vettem részt, ahol Gönci Balázs EHÖK elnök-jelölt kampányát készítettük elő.
29-én EHÖK közgyűlés volt, ahol költségvetést módosítottuk, valamint a 2003-2004-es évi EHÖK-ös ösztöndíjak kiutalásának jogosságát vizsgáló bizottság beszámolóját tárgyaltuk meg.
  9-ig külföldön tartózkodtam, ez idő alatt Gönci Balázs látta el az elnöki feladatokat, mint megbízott elnök.

Október

A második hét eseményei az EHÖK elnökválasztás körül zajlottak. Folyamatos egyeztetéseket tartottunk a Lágymányosi kari HÖK elnökökkel és a Tófk-kal ez ügyben.
11-én megtartottam a Választmányi ülést, melynek emlékeztetőjét minden kedves képviselő megkapta. 
12-én EHÖK elnökségi ülésen vettem részt, ahol a másnapi közgyűlés részleteiről beszélgettünk.
13-án délelőtt az új gazdasági főigazgató asszonynál jártunk Ónodi Ferenccel a gólyabál terembérlés ügyében. Educatio megbeszélésen is részt vettem aznap.
Délután 17 órai kezdettel az EHÖK elnök választó közgyűlésén vettem részt, ahol az előző évi beszámolók és a pályázó beszédei után a kgy. 20-18 arányban Forgó Melindát választotta meg ismételten az Egyetemi Hallgatói Önkormányzat elnökévé Gönci Balázzsal szemben.
17-én részt vettem az IK HÖK elnökségi ülésén.
18-án véleményezést írtam az EHÖK SZMSZ tervezetét, majd választmányi ülést tartottunk.
19-én délelőtt ismételten a gazdasági főigazgatónál jártunk, hogy véglegesítsük a teremfoglalás anyagi feltételeit.
Délután 12.30-tól Dékáni Tanácson, majd 14 órától a Kari tanácson vettem részt, ahol képviseltem a Választmány döntéseit, különös tekintettel az ELTE SZMSZ módosítás tervezetben szereplő HÖK 1/3-ad ügyében, azonban a Kari Tanács nem tudta támogatni az általunk javasolt megoldást.
20-án Educatio megbeszélésen vettem részt. 
21-én az TTK-IK gólyabálon vettem részt, mint házigazda.
25-én egy képviselői kihágással kapcsolatosan folytattam beszélgetést az EB elnökkel és az érintett képviselővel. A plakátolás koncepciójáról egyeztettem Csiszér Zoltánnal, az IK HÖK PR megbízottjával. 18 órától választmányi ülést tartottunk.
26-án Miskolczi Norbert HÖOK BRSZ elnökkel találkoztam, valamint a TáTK-os Szakkollégiumok Éjszakája elnevezésű rendezvénnyel kapcsolatosan beszélgettem a szervezővel, Győri Lóránttal. Este 18 órától BRSZ közgyűlésen vettem részt, mely sajnos nem volt határozatképes, így elég rövidnek bizonyult.
27-én Educatio megbeszélésen voltam, majd benéztem egy a HÖOK által szervezett konferenciára. Este részt vettem a TáTK gólyabálján.
28-án betegség miatt nem tudtam részt venni a kari Nyílt Napon, amiért elnézést kérek, és köszönöm Nagy Katalinnak, hogy megtartotta helyettem a beszédet.
31-én 18 órától jutalomkeret bizottsági ülésen vettem részt.

November

3-4-én Velencén részt vettem az ELTE Startégiai Tervező Műhelyén az egyetemi vezetéssel , Forgó Melindával és Cseszregi Tamással együtt. A másfél napos tréning azt célozta meg, hogy elinduljon egy startégiai gondolkodás, tervezés az egyetemen.
5-én a HÖOK közgyűlésén vettem részt Piliscsabán, ahol az egyik legfontosabb kérdés a főügyészség óvásának és felszólalásának megtárgyalása volt, melyet végül a közgyűlés elutasított.
7-én Egyetemi Tanácson vettem részt. 
8-án 14 órától jutalomkeret bizottsági ülésen voltam, majd 15 órától az EHÖK gazdasági bizottsági ülésén vettem részt, ahol az ez évi K&H támogatás felhasználásáról és elosztásáról beszélgettünk. 18 órától választmányi ülést tartottam.
9-én EHÖK elnökségi ülésen vettem részt, ahol a legfontosabb napirendi pont a HÖOK BRSZ tisztújító közgyűlése volt.
14-én tájékoztattam Tasnádi dékánhelyettes urat a Nyúz eheti számában megjelenő cikkről, mely a kar által szedett térítésekről szólt.16 órától az alapítvány kuratóriumi ülésén vettem részt, mint felügyelő bizottsági tag.
15-én megbeszélést folytattam Détári László dékánhelyettes úrral a területhasznosítással kapcsolatban, és ennek eredményeképpen végre beszerzésre kerülhetnek a kültéri padok.
18 órától választmányt tartottam.
17-én a másik két lágymányosi HÖK elnökkel tartottunk megbeszélést főként egy közös hallgatói gépteremről, HÖK-ös helyiség igényekről. 11 órától Szacs ülésen vettem részt.
18-20-a között Esztergomban részt vettem nyolcad magammal a kari HÖK-ből a HÖOK BRSZ találkozón és két közgyűlésen.
21-én árajánlatokat kértem a Morgen-Red Kft-től, valamint szekrény zár cserét kértem Révésznétől, amely azóta meg is történt.
22-én 17 órától Választmányt, majd 18 órától Közgyűlést tartottam.
23-án 8-kor találkoztam ismételten a TáTK és az IK HÖK elnökökkel, Gönci Balázzsal és Nagy Simonnal további stratégiai kérdéseket megvitatni a lágymányosi campuson. 12.30-tól Dékáni tanácson, majd 14 órától Kari tanácson vettem részt. 17 órától pedig EHÖK elnökségi ülésen voltam.
24-én 16 órától EHÖK Gazdasági Bizottsági ülésen voltam, ahol az ide K&H támogatás felosztásáról beszélgettünk.
28-án 18 órától részt vettem az Országgyűlés új FTV-ről szóló záró vitáján.
29-én 16 órától Vidonyi Danival, Nagy Simonnal, Polgár Péterrel és Gönci Balázzsal készültünk fel a másnapi három kari vezetővel való megbeszélésre. 18 órától Választmányt tartottam.
30-án 8.15-kor részt vettem a három kari vezetővel (Székely Mária TáTK dh., Kozma László IK d, Michaletzky György TTK d.) és Nagy Simonnal, Szatmári Elemérrel és Vidonyi Dániellel  folytatott megbeszélésen, ahol a Kongresszusi Kp.-tal kapcsolatosan felmerült problémákról, HÖK-ös terem igényekről és egy közös hallgatói gépterem kialakításának lehetőségéről tanácskoztunk. 17 órától EHÖK elnökségin voltam.

December

1-jén 16 órakor HÖOK Választmányon voltam, ahol a két fő téma az elfogadott FTV és a képzési kormányrendelet körüli kialakult helyzet volt.
2-án délután kimentem az Educatio kiállításra, valamint 4-én egész nap kint voltam.
6-án Választmányi ülést tartottam ,melyen elbíráltuk a Jutalomkeret pályázatokat.
7-én Dékáni- és Kari Tanács ülésen vettem részt. Ezen az ülésen tárgyalta a kar az ELTE SZMSZ módosítási javaslatát.
12-én Egyetemi Tanácson vettem részt, melynek egyik legfontosabb témája az ELTE SZMSZ módosítása volt, azonban nem került elfogadásra.
13-án délután Hársfalvi Rezső főtitkár úrral és Rónai Zoltán osztályvezetővel beszélgettem a peres eljárásomról.
14-én részt vettem a Földtud. Szacs ülésén.
15-én Hali Karácsonyon voltam.
22-én Sági Orsolyával felkerestük a Matek Intézeti Tanács vezetését és az intézeti HÖK képviselet arányáról folytattunk egyeztetést.
29-én részt vettem a Sport és Közművelődési pályázatok elbírlásában.
.
Január

Ez egy kicsit nyugisabb időszak volt.
5-én irodát vezettem egy kicsit 10 órától, majd részt vettem az EHÖK Elnökség ülésén, melyen Hudecz Ferenc vélt rektor-jelölt úrral beszélgettünk.
9-én Miskolczi Norbert HÖOK-BRSZ elnökkel elkezdtük a HÖOK SZMSZ módosítási javaslatának kidolgozását.
10-én HÖOK Választmányon voltam.
11-én  tagként vettem részt az Egyetemi Fegyelmi Testület munkájában, majd 14 órától Választmányi ülést tartottam.
18-án ismételten részt vettem a HÖOK Választmányán.
20-án részt vettem a kari Nyílt Napon a HÖK standon ücsörögve, majd EHÖK Elnökségi ülésen voltam.
24-én HÖOK Választmányon vettem részt. Este pedig az EHÖK Gazdasági Tanácsba javasolt személlyel, Nagy Attilával folytatott az EHÖK elnöksége és az ez iránt érdeklődők egy informális beszélgetést.
25-én délelőtt részt vettem egy megbeszélésen az Absolvo nevű pályázat figyelő és író céggel, valamint az IK, A TáTK HÖK és az Alapítvány elnökével együtt, majd du. a második körös sport és közművelődési pályázatok elbírálásán vettem részt.

Február

1-jén EHÖK Közgyűlésen voltam, melyen megválasztottuk Nagy Attilát az EHÖK által javasolt GT tagnak.
3-5 között a katasztrofális IK-TTK közös vezetőképzőn aszisztáltam.
7-én megtartottam a második félév első Választmányi ülését.
8-án EHÖK Elnökségi ülésen voltam.
13-án Egyetemi Tanácson voltam, ahol elfogadásra került az ELTE SZMSZ módosítás és ennek értelmében garantált az intézeti tanácsokban is a HÖK 1/3-ad, mellyel értelmesen kell kezdenünk valamit.
14-én részt vettem a Marketing és Kommunikáció Stratégiát kialakító bizottság ülésén., majd 17-30-tól a Beszélgetés a felsőoktatásról című fórumon voltam negyed magammal az önkormányzat részéről.
15-én megbeszélést folytattam egy évkönyvet készítő „céggel”, majd Dékáni. És Kari Tanácson és EHÖK Elnökségi ülésen voltam.
16-án részt vettem az első tárgyalásomon.
17-én elkezdtük a Bevonó tábor előkészítését Sági Orsolyával, Gönci Balázzsal és Földi Mátyással. Valamint Egri Tamással, az IK HÖK szervező bizottsági elöljáróval Krompecher Jánossal egyeztettünk Gólyabál időpont ügyben, de nincs szabad időpont október-november környékén.
21-én Választmányt tartottam.
22-én EHÖK Elnökségin voltam.
23-án a vezetésemmel az EHÖK szeminárium érdeklődő résztvevőit elvittem a TPIK-be, intézménylátogatásra.
24-26 között részt vettem a HÖOK soros közgyűlésén, melyen a Miskolczi Norbert (BMF EHÖK elnök) és az általam elkészített közel 136 HÖOK SZMSZ módosító indítványt tárgyalt a közgyűlés, majd fogadott el egyhangúan.
27-én részt vettem a Nyúz lapindítóján, 15 órától gólyatábor megbeszélésen vettem részt, majd benéztem a Tétékás Nyúz§ELTE –Online cikkíró tanfolyamra.
28-án 9 órakor a dékán úrral volt megbeszélésem, melyen az egyetem jövőjéről, a rektor-választásról és az e köré épülő folyamatokról beszélgettünk. 18 órától közgyűlést tartottam.

Március 

1-jén került megrendezésre az Erasmus nap a Campuson, melyen sajnos nem tudtam részt venni. Erről a rendezvényről Újváry Angelika részletesebben be fog számolni. Aznap 5 órától EHÖK elnökségi ülésen vettem részt, melyen napirend előtt a TÓFK-on fellépő problémákról számolt be a kari HÖK elnök, majd vita alakult ki az EHÖK elnök ez ügyben történő fellépésének helyességéről, valamint a TÓFK-on felmerülő problémák okáról, következményeiről.
3-án 10 órakor részt vettem az ELTE Karrirer Központ által összehívott megbeszélésen, melyen a kari HÖK-ök szerepét, feladatát illető elképzeléseiket tárták elénk a projekt vezetői.
Az elképzelés szerint a kari HÖK irodákban folyna a hallgatók informálása és a központhoz közvetítése egy fizetésben részesített emberke segítségével.
15 órakor Dr. Tasnádi Péter dékánhelyettessel volt megbeszélésem, matek tanár szakos hallgatók ügyében.
7-én maratoni Választmányi ülést tartottunk, melynek emlékeztetője kiküldésre kerül a képviselő-listára, erre részletesen nem térnék ki.
8-án Dékáni Tanácson, majd Kari tanácson vettem részt, melyen alkalma volt a testületnek meghallgatni Hudecz Ferenc rektor-jelöltet, valamint kérdéseket is intézhettünk hozzá. A HÖK által fel tett kérdések az intézeti tanácsi hallgatói képviseletet; a kollégiumi férőhelyek létesítését, felújítását; a hallgatói szolgáltatások, étkezési lehetőségek bővítését, biztosítását; a hallgatói önkormányzatok szerepét a döntés előkészítésben és meghozatalban; valamint a hallgatóknak szóló nem profitorientált rendezvények segítését érintették.
Utána kb. 18.30-tól EHÖK elnökségi ülésen vettem részt, ahol a készülő EHÖK Alapszabály koncepcionális vitáját folytattuk a kollégiumi HÖK, a visszahívás témakörében.
10-én, pénteken 13.30-tól szintén EHÖK elnökségi ülés volt, melyen 14 órától részt vett Hudecz tanár úr is, és megosztotta velünk elképzeléseit rektor-jelöltként, majd fel tehettük neki kérdéseinket.
13-án 9 órakor Dr. Princzinger Péter oktatási igazgató úrral találkoztam és megvitattuk a TTK-s alapszakok szakirányait, valamint általánosan a szakirány választással kapcsolatosan felmerülő kérdéseket.
14 órától rektor választó szenátusi ülésen volt, melyen 29-8-1 arányban megválasztotta a testület Dr. Hudecz Ferencet az egyetem rektorává.
14-én nem volt határozatképes a Választmány ülése, ezért nem tudtuk megtárgyalni a napirenden szereplő témákat.
16-án 16 órától EHÖK elnökségi ülés volt melyen tovább folytattuk az EHÖK alapszabály vitáját, ezúttal az ellenőrzés és a gazdálkodás témakörében.
17-én a Lágymányosi Bálon vettem részt, mint házigazda. Én nyitottam meg a bált Hudecz rektorhelyettes úr, valamint Molnár Gyula polgármester köszöntője után. Alkalmam nyílt egy pohárköszöntőt is előadni a Dékáni tanácsteremben lévő állófogadáson. Véleményem szerint nagyon színvonalas rendezvényt sikerült prezentálnunk, melynek megszervezését ezúton is köszönöm Ónodi Ferencnek szervező elnökhelyettesnek és csapatának.
20-án 9 órakor ismételten találkoztam Dr. Princzinger Péterrel. Ezúttal a Questura irodáról és annak esetlegesen a Campuson történő másolatáról beszélgettünk. Megérkeztek a kültéri padok is, melyekkel van egy kis probléma, de igyekszem megoldani. 18 órától IK HÖK rendkívüli közgyűlésen vettem részt, melynek egyetlen napirendi pontja –személyi kérdések- keretében megtárgyalásra került egy bizalmatlansági indítvány az elnök ellen, valamint megválasztották stratégiai alelnöknek Gavallér Györgyöt és eb tagnak Gödöny Pétert.
21-én Választmányi ülést tartottam.
22-én 17 órától EHÖK elnökségi ülésen vettem részt, ahol a kodifikált EHÖK alapszabályt tárgyaltuk.
27-én Szenátus ülésen vettem részt, ahol megválasztotta a fórum Dr. Hudecz Ferencet az egyetem új rektorának. Majd ezt követően EHÖK elnökségi ülésen voltam, ahol az új alapszabályt tárgyaltuk,
28-án Választmányi ülést tartottam.
29-én ismételten EHÖK elnökségi ülés volt.
30-án határozatképtelen Közgyűlésen vettem részt.
4-én Választmányi ülést tartottam.
5-én Dékáni-, majd Kari Tanács ülésen vettem részt és utána EHÖK elnökségi ülésen.
10-én tárgyalást folytattunk Ónodi Ferenccel együtt a Phillip Morrissal egy lehetséges közös rendezvényről.
19-én Választmányi ülés volt.
21 –én az European Education Establishment Ltd.-vel folytattam megbeszélést egy lehetséges együttműködésről. Részt vettem a TÓFK HÖK vezetőképzőjén szombatig.
24-én 10 órától megbeszélést tartottunk az EHÖK költségvetéséről a másik két lágymányosi HÖK elnökkel, Gönci Balázzsal és Nagy Simonnal. 14 órától Szenátus ülésen voltam.
25-én EHÖK Gazdasági Bizottsági ülésen vettem részt, 17 órától Bevonó táboros megbeszélés volt, majd 18 órától Választmányi ülés.
26-án Dékáni-, Kari Tanács ülésen vettem részt, majd 17 órától EHÖK elnökségi ülésen voltam.
28-30-a között részt vettem a Bevonó táborban.

Május

2-án 15 órától részt vettem az EHÖK gazdasági bizottsági ülésén, melyen megtárgyaltuk a 2006. évi EHÖK költségvetés alakulását, majd 18 órától közgyűlést tartottam.
3-án délután egyeztettünk egy kicsit Fazekas Tímeával a Hallgatói Követelményrendszerről, majd 17 órától részt vettünk az EHÖK tanulmányisokkal kibővített elnökségi ülésén, ahol módunkban állt ismertetni a TTK HÖK véleményét, javaslatait a szabályzattal kapcsolatosan, melyekből egész sokat befogadott az elnökség.
5-én megbeszélést tartottunk a TáTK HÖK-ben a karrier központos 2kari kapcsolattartóval Severnyák Illéssel.
8-án 14 órától EHÖK elnökségi ülésen vettem részt, mely kiegészült valamennyi kari tanulmányissal és este 10-ig beszéltük át a HKR-t. Ezen a napon kezdődött a Lágymányosi Eötvös Napok.
9-én bevonós megbeszélés volt, majd Választmányi ülést tartottam.
	10-én 17 órától EHÖK elnökségi ülésen voltam.
	11-én találkoztam Egri Ferenc ügyvédjével, és a közel 4 éve fennálló nyomdaköltség tartozásról folytattunk beszélgetést. Majd 16.30-tól nálunk került megrendezésre az utolsó EHÖK szeminárium, melyet megszerveztem és részt is vettem rajta.
16-án Jutalomkeret pályázat elbírálós Választmányi ülést tartottunk.
	17-én  17 órától küldöttgyűlést tartott az EHÖK.
	22-én 14 órától Szenátus ülésen voltam este 8-ig.
26-28 között HÖOK közgyűlésen vettem részt Mosonmagyaróváron Sági Orsolyával, Gönci Balázzsal.
	31-én Dékáni Tanácson, majd Kari tanácson voltam.

Június

	1-jén Választmányi ülést tartottunk.
	8-án Kari Fegyelmi Bizottsági ülésre voltam hivatalos egy hallgató ügyében.
	14-én Dékáni-, majd Kari Tanács ülésen vettem részt.	
21-én EHÖK elnökségi ülés volt.
22-én találkoztam Forgó Melindával az EHÖK elnökével, akivel az EHÖK elnök-választásról és az egyetem oktatási igazgatói állásáról folytattunk megbeszélést. 14 órától OHÜB-ön voltam.
23-án reggel 8 órakor ült össze egy kari ad hoc bizottság, ami a térjutot vitatta meg. Itt Fazekas Tímeával, Palkó Tamással vettem részt Tasnádi dékánhelyettes úr vezetése mellett. 13 órától Földtud Szacs ülésen voltam.
26-án 14 órától 19.30-ig Szenátus ülésen vettem részt, ahol nem sikerült tárgyalni a HKR-t.
28-án 9-kor Fazekas Timivel együtt Tasnádi dékánhelyettes úrral volt megbeszélésünk a kari térjutról. Fél egytől Dékáni tanácson, majd Kari tanácson voltam, ahol sikerül a vizsgadíjak ügyében alacsonyabb árat elfogadtatni.
29-én 14 órakor találkoztam Sági Orsolyával együtt Dr. Rónay Zoltánnal az egyetem megválasztott főtitkárával, a Jogi Főosztály vezetőjével az elmaradt Nyúz nyomdai költséggel kapcsolatosan.

A küldöttgyűlésig hátralévő időszakról a záró kgy-n be fogok számolni.

Várom a kérdéseket! 

Tisztelettel:
Papp Gabriella